《挽吕东莱先生 其二》
宋代·陈孔硕

语绝香奁坏，人非铁磬存。罢官空数日，挟策与谁论。

丈室尘埃乱，层城草木昏。寸心无诉处，号绝向令原。

作者简介：宋福州侯官人，字肤仲，号北山。少刻志学古，以圣贤自期，从张栻、吕祖谦游，后偕其兄孔夙师事朱熹于武夷。孝宗淳熙二年进士。历知邵武、瑞金，为淮东、广西提举常平，仕至秘阁修撰。以数忤史弥远，为所不容，归而杜门著书。学者称北山先生。有《中庸大学解》、《北山集》。